CELEX: 32014D0889
Language: sl
Date: 2014-12-09 00:00:00
Title: 2014/889/EU: Sklep Sveta z dne 9. decembra 2014 o oblikovanju stališča, ki se ga sprejme v imenu Evropske unije v okviru Generalnega sveta Svetovne trgovinske organizacije o pristopu Republike Sejšeli k Svetovni trgovinski organizaciji

10.12.2014   
            
            
               SL
            
            
               Uradni list Evropske unije
            
            
               L 353/13
            
         SKLEP SVETA
   z dne 9. decembra 2014
   o oblikovanju stališča, ki se ga sprejme v imenu Evropske unije v okviru Generalnega sveta Svetovne trgovinske organizacije o pristopu Republike Sejšeli k Svetovni trgovinski organizaciji
   
      (2014/889/EU)
   
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 91, člena 100(2) in prvega pododstavka člena 207(4), v povezavi s členom 218(9) Pogodbe,
   ob upoštevanju predloga Evropske komisije,
   ob upoštevanju naslednjega:
   
               (1)
            
            
               Vlada Republike Sejšeli je 31. maja 1995 zaprosila za pristop k Marakeškemu sporazumu o ustanovitvi Svetovne trgovinske organizacije (STO) v skladu s členom XII navedenega sporazuma.
            
         
               (2)
            
            
               Delovna skupina za pristop Republike Sejšeli je bila ustanovljena 11. julija 1995, da se dogovori o pristopnih pogojih, sprejemljivih za Republiko Sejšeli in vse članice STO.
            
         
               (3)
            
            
               Komisija je v imenu Unije s pogajanji dosegla celovit sklop zavez na strani Republike Sejšeli za odpiranje trga, ki izpolnjujejo zahteve Unije, ob upoštevanju dvostranskih trgovinskih odnosov z Republiko Sejšeli v okviru partnerstva EU-AKP in zaveze Republike Sejšeli, da bo nadaljevala liberalizacijo trgovine v celovitem sporazumu o gospodarskem partnerstvu.
            
         
               (4)
            
            
               Navedene zaveze so zdaj vključene v Protokol o pristopu Republike Sejšeli k STO (v nadaljnjem besedilu: Protokol o pristopu).
            
         
               (5)
            
            
               Pričakuje se, da bo pristop k STO pozitivno in trajno prispeval h gospodarski reformi in trajnostnemu razvoju v Republiki Sejšeli.
            
         
               (6)
            
            
               Protokol o pristopu bi bilo zato treba odobriti.
            
         
               (7)
            
            
               Člen XII Sporazuma o ustanovitvi STO določa, da se morata o pristopnih pogojih strinjati članica pristopnica in STO ter da pristopne pogoje na strani STO potrdi ministrska konferenca STO. Člen IV.2 Sporazuma o ustanovitvi STO določa, da v obdobjih med zasedanji ministrske konference njene naloge izvaja Generalni svet.
            
         
               (8)
            
            
               Zato je treba o pristopu Republike Sejšeli k STO določiti stališče, ki se v imenu Unije sprejme v okviru Generalnega sveta STO –
            
         SPREJEL NASLEDNJI SKLEP:
   Člen 1
   Stališče, ki se v imenu Evropske unije sprejme v okviru Generalnega sveta Svetovne trgovinske organizacije o pristopu Republike Sejšeli k Svetovni trgovinski organizaciji je, da se ta pristop odobri.
   Člen 2
   Ta sklep začne veljati na dan sprejetja.
   
      V Bruslju, 9. decembra 2014
      
         
            Za Svet
         
         
            Predsednik
         
         C. DE VINCENTI